
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	 15.12.2010

	Nr.
	 26/1773


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative pentru modificarea şi completarea Legii nr.50/2001 privind autorizarea executării lucrărilor de construcţii, republicată, trimisă comisiei pentru examinare pe fond, cu adresa nr. Pl.x 827 din 29 noiembrie 2010.

PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

COMISIA PENTRU ADMINISTRAŢIE PUBLICĂ,

R A P O R T      
asupra propunerii legislative pentru modificarea şi completarea Legii nr.50/2001 privind autorizarea executării lucrărilor de construcţii, republicată

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 827 din 29 noiembrie 2010, cu dezbaterea pe fond în procedură obişnuită, a propunerii legislative pentru modificarea şi completarea Legii nr.50/2001 privind autorizarea executării lucrărilor de construcţii, republicată.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.865/5.07.2010)
· punctul de vedere negativ al Guvernului (nr.2085/09.08.2010)

Propunerea legislativă are ca obiect de reglementare modificarea art.11 alin.(2) din Legea nr.50/1991 privind autorizarea executării lucrărilor de construcţii, republicată, cu modificările şi completările ulterioare în sensul de a se putea executa fără autorizaţie de construire şi lucrări pentru amplasarea de chioşcuri şi tonete închise, cu suprafaţa de maximum 9 mp, tarabe şi pupitre acoperite, cu suprafaţa de maximum 3 mp, destinate difuzării şi comercializării presei şi cărţilor, precum şi a unor activităţi complementare, care sunt amplasate direct pe sol, fără fundaţii şi fără acorduri şi/sau branşamente la utilităţi urbane, cu excepţia energiei electrice.

Comisia propune Plenului Camerei Deputaţilor respingerea propunerii legislative din următoarele consideraţii: se aduce o limitare tipologică şi a dimensiunilor pentru construcţiile pentru care nu este necesară autorizaţia de construire, efectul fiind o restrângere a posibilităţilor pe care autorităţile administraţiei publice locale le au la dispoziţie pentru promovarea micilor întreprinzători. De asemenea, limitările propuse vor diminua varietatea de rezolvare arhitecturală sau urbanistică a obiectelor urbane destinate difuzării şi comercializării presei, cărţilor şi florilor, adaptarea la contextul urban local fiind îngreunată.

De asemenea, prin Legea nr.50/1991 se instituie principiul exceptării de la procedura simplificată de autorizare a tipurilor de construcţii provizorii specificate în mod explicit, dacă sunt destinate difuzării şi comercializării presei, cărţilor şi florilor şi dacă respectă condiţiile de amplasare prevăzute de lege.

 Propunerea legislativă face parte din categoria legilor ordinare, conform art.76 alin.(2) din Constituţia României, republicată.
La dezbaterile care au avut loc în şedinţa comisiei din 14 decembrie 2010 a participat, în conformitate cu prevederile art.54 şi 55 din Regulamentul Camerei Deputaţilor, republicat, domnul Cristian Stamatiade – director general în Ministerul Dezvoltării Regionale şi Turismului.

La lucrările comisiei au fost prezenţi 30 deputaţi, din totalul de 31 membri ai comisiei.

Raportul de respingere al comisiei a fost adoptat cu unanimitate voturi.
Senatul a respins propunerea legislativă în şedinţa comisiei din 24 noiembrie 2010.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

	PREŞEDINTE,
	SECRETAR,

	Sulfina BARBU
	Gheorghe CIOCAN


Expert, Roxana Feraru

